આ હુમલા બાદ 22 એપ્રિલના રોજ કંજરકોટ વિસ્તારના હનુમાન તલાઇ વિસ્તારની ચોકી પર પાકિસ્તાની લશ્કરે વધુ એક હુમલો કર્યો હતો. આ વખતે મોર્ચા પર ગુજરાતની એસઆરપીના જવાનો હતા. આ જવામર્દ જવાનોએ પાકિસ્તાની લશ્કરની બ્રિગેડનો સામનો કરવામાં જરા પણ પાછી પાની કરી ન હતી. આક્રમણને ખાળવા જતા એસઆરપીના બે હેડ કોન્સ્ટેબલ ગણપત ડી. ભોંસલે અને એસ.જી. સાળુંકે ઉપરાંત એક કોન્સ્ટેબલ પી.વી. કાંબલેએ શહીદી વ્હોરી હતી. આ ઉપરાંત જમાદાર વાય.પી. જાદવ, નાયક શ્રીપત કાલગુડે, કોન્સ્ટેબલ લાલચંદ જોડેગે, રમણલાલ ત્રિવેદી, કાનજી જગાજી અને જવાહરસિંહ ઘવાયા હતા. સીઆરપીએફ તો અર્ધ લશ્કરી દળનો દરજ્જો ધરાવે છે પણ એસઆરપી જેવા રાજ્યને સંગલગ્ન એવા આ દળ માટે માતૃભૂમીના રક્ષણ કાજેનું આ બલીદાન ખરા અર્થમાં બેજોડ ગણી શકાય.